Ahmad Mahmud

Allahyarham Dato' Ahmad Mahmud (17 Mac 1927 – 27 Ogos 2008) merupakan seorang pelakon filem berbangsa Melayu yang telah mewarnai bidang perfileman di Malaysia dan Singapura pada era 1950-an hingga 1980-an.http://filemklasikmalaysia.blogspot.com/2012/02/ahmad-mahmood-1927-2008.html?m=1

Kehidupan awal
Beliau telah dilahirkan di Rembau, Negeri Sembilan pada 17 Mac 1927. Antara filem-filem terkenal lakonan beliau ialah "Iman", "Hang Tuah", "Ibu Mertua-ku", "Dayang Senandong", "Isi Neraka", "Raja Bersiong" dan "Lela Manja".

Kerjaya
Ahmad Mahmud memulakan kerjayanya sebagai pelakon filem di Cathay-Keris Film dengan membintangi dua filem - "Perwira Di Lautan Teduh" yang tidak dapat disiapkan dan "Setia" yang turut dibintangi Rosini. Filem "Setia" berjaya disiapkan tetapi kerana Ho Ah Loke tidak berpuas hati tentang kualitinya dan bimbang akan ketidakmampuannya menghasilkan filem, filem tersebut tidak diedarkan secara meluas, hanya ditayangkan di panggung-panggung kecil saja. Memandangkan di Cathay-Keris Film masa depannya agak gelap, Ahmad Mahmud mencuba nasibnya di Shaw's MFP, Jalan Ampas. 

Kedatangannya ke Jalan Ampas dianggap seperti 'melukut di tepi gantang' kerana P. Ramlee sudah berada di kemuncak tambahan pula Yusof Latiff sedang meniti populariti. Pada tahun 1953, bermulalah kerjayanya sebagai pelakon filem di Shaw's MFP apabila V. Girimaji memberi peranan sebagai pelakon pembantu di dalam "Istana Impian" yang turut dibintangi S. Shamsuddin, Neng Yatimah, Aziz Sattar dan Saadiah.

Kekacakan dan ketampanan Ahmad Mahmud telah menarik minat K. M. Basker, lalu diambilnya berlakon sebagai pelakon utama di dalam filem "Ayer Mata" bersama Rosnani Jamil. Populariti Ahmad Mahmud memuncak apabila pengarah K.R.S. Sastry mengambilnya berlakon di dalam "Iman" (adaptasi dari cerita klasik Jerman, "Faust") yang tidak diduga mendapat sambutan luar dugaan apabila ditayangkan pada pertengahan tahun 1954. Ketampanan Ahmad Mahmud dan kejelitaan Saadiah di dalam "Iman" itu menjadi pujaan ramai dan menjadikan mereka pasangan lakon yang kerap digandingkan bersama iaitu menerusi 15 buah filem.

Pada tahun 1956, beliau melakonkan watak Hang Jebat di dalam filem "Hang Tuah" bersama P. Ramlee. Beliau kemudiannya membintangi satu demi satu filem yang mana boleh dikatakan semuanya mendapat sambutan baik dan mendapat kejayaan box office. Sebagai seniman besar, beliau juga turut diambil berlakon oleh Tan Sri P. Ramlee di dalam filem-filem arahannya - "Seniman Bujang Lapok", "Ibu Mertua-ku" (sebagai Dr. Ismadi)https://m.facebook.com/story.php?story_fbid=573117344849083&id=100064524679698 dan "Nasib Si Labu Labi".https://www.facebook.com/story.php?story_fbid=1471866446493659&id=100064524679698&locale=ms_MY

Beliau yang telah berlakon di dalam 50 buah filem juga menerima pelbagai anugerah sepanjang hampir setengah abad bergelar sebagai seorang pelakon. Antara filem lakonannya ialah Filem "Iman", "Hang Tuah", "Ibu Mertua-ku", "Dayang Senandong", "Isi Neraka", "Raja Bersiong" dan "Lela Manja". Kali terakhir beliau berlakon adalah di dalam drama bersiri yang bertajuk "Bukit Lalang" arahan Mior Hashim Manap pada tahun 1997.

Selain berlakon, beliau juga boleh menyanyi dan kerap juga menggunakan suaranya sendiri di dalam filem-filem lakonannya seperti filem "Isi Neraka" menerusi lagu "Tanda Kasih" (berduet bersama Rahmah Rahmat) dan filem "Sri Andalas" menerusi lagu "Kesetiaan Kasih" (berduet bersama Rafeah Buang).

Apabila MFP melabuhkan tirainya, beliau tidak pergi semula ke Cathay-Keris Film walaupun ramai teman seperjuangannya berbuat demikian. Beliau bertekad mahu mengarah dan mengeluarkan filem sendiri.  Setelah lama berlakon, kerjaya beliau beralih arah sebagai pengarah, penerbit, penulis lakon layar asal di dalam empat buah filem iaitu "Mama Oh Mama" (1981), "Dendam Dari Pusara" (1983), "Korban Hari Raya" (1984) dan "Komplot" (1984).

Kematian
Hasil perkongsian hidupnya dengan Datin Khatijah Mohamad (1925-2021), mereka telah dikurniakan dua anak perempuan dan seorang anak lelaki. Beliau telah disahkan menghidapi penyakit buah pinggang pada tahun 2001. Beliau telah menghembuskan nafas terakhirnya pada 27 Ogos 2008 di Kampung Tunku, Petaling Jaya, Selangor ketika berumur 81 tahun. Jenazah beliau telah selamat dikebumikan di Tanah Perkuburan Islam Bukit Kiara, Kuala Lumpur.

Filemografi

Diskografi

Lagu
 Tanda Kasih (berduet bersama Rahmah Rahmat)
 Kesetiaan Kasih (berduet bersama Rafeah Buang)

Anugerah dan pencalonan

 Darjah kebesaran 
Pingat Ahli Mangku Negara (AMN) - 1987.
Darjah Dato' Paduka Tuanku Ja'afar (D.P.T.J.) - Dato' (2005).http://malaysiacinema.blogspot.com/2009/09/actor-ahmad-mahmud.html Datuk Ahmad Mahmud is A Role Model to All, (1926-2008), Oleh: hafiah@nst.com.my

 Anugerah perfileman 
TahunAnugerahFilemKategoriKeputusan2004Festival Filem Malaysia ke-17 - Anugerah Pelakon Lelaki Sepanjang Zaman2001Anugerah Bintang Popular Berita Harian - Anugerah Seniman VeteranAnugerah Era 2001 - Anugerah Artis Lagenda Veteran1984Festival Filem Malaysia ke-5KomplotPelakon Lelaki Terbaik1983 Festival Filem Malaysia ke-4Dendam Dari Pusara1967/68Festival Filem Malaysia Raja Bersiong1966Festival Filem MalayaSri Andalas1960Festival Filem MalayaMegat Terawis1958Festival Filem MalayaMogok1953/54Festival Filem MalayaIman

Bibliografi 
 Ahmad Mahmood : Bintang Di Langit Seni, keluaran Finas, hasil karangan Mohamad Saleeh Rahamad dan diterbitkan pada tahun 2010.

Rujukan

Pautan luar


Kategori:Kelahiran 1927
Kategori:Kematian 2008
Kategori:Orang dari Negeri Sembilan
Kategori:Orang Malaysia berketurunan Melayu
Kategori:Muslim Malaysia
Kategori:Pelakon lelaki Malaysia
Kategori:Pelakon lelaki Malaysia abad ke-20
Kategori:Pelakon filem Malaysia
Kategori:Pelakon televisyen Malaysia
Kategori:Pengarah filem Malaysia
Kategori:Penulis skrip Malaysia
Kategori:Penerbit filem Malaysia
Kategori:Warga Studio Jalan Ampas
Kategori:Penerima Darjah Dato' Paduka Tuanku Jaafar